ฝ่ายค้าน ยื่นเรื่องให้ ป.ป.ช. ตรวจสอบ นายศักดิ์สยาม ชิดชอบ ในคดีที่ดินเขากระโดง
นายประเสริฐ จันทรรวงทอง ส.ส.นครราชสีมา ในฐานะเลขาธิการพรรคเพื่อไทย พร้อมด้วย ส.ส. และกรรมการบริหารพรรคการเมืองฝ่ายค้าน ยื่นคำร้องเพื่อขอให้คณะกรรมการป้องกันและปราบปรามการทุจริตแห่งชาติ หรือ ป.ป.ช. ตรวจสอบ นายศักดิ์สยาม ชิดชอบ ส.ส.บัญชีรายชื่อ พรรคภูมิใจไทย ในฐานะรัฐมนตรีว่าการกระทรวงคมนาคม ภายหลังเสร็จสิ้นการอภิปรายไม่ไว้วางใจเมื่อเดือนกรกฎาคมที่ผ่านมา หลังฝ่ายค้าน พบว่า นายศักดิ์สยาม มีพฤติกรรมผิดมาตรฐานจริยธรรมอย่างร้ายแรง กรณีการครอบครองที่ดินบนเขากระโดง จังหวัดบุรีรัมย์ ซึ่งเป็นที่ดินของรัฐ เพื่อประโยชน์ธุรกิจตนเองและเครือญาติ และในฐานะที่นายศักดิ์สยาม เป็นรัฐมนตรีว่าการกระทรวงคมนาคม ที่กำกับดูแลการรถไฟแห่งประเทศไทย แต่กลับไม่เร่งรัดให้การรถไฟฯ ฟ้องร้องผู้บุกรุกบนที่ดินเขากระโดง ก็ยังเข้าข่ายละเว้นการปฏิบัติหน้าที่โดยมิชอบ พร้อมยังขอให้กรรมการ ป.ป.ช.ตรวจสอบบัญชีแสดงรายการทรัพย์สินและหนี้สิน ของนายศักดิ์สยาม ที่พบการยักย้ายถ่ายเททรัพย์สิน และสร้างหลักฐานอันเป็นเท็จ จึงเรียกร้องให้กรรมการ ป.ป.ช. ตรวจสอบ เพื่อส่งศาลฎีกาฯ ดำเนินคดีต่อไปนายประเสริฐ ยืนยันว่า การยื่นตรวจสอบนายศักดิ์สยามครั้งนี้ ไม่ใช่เป็นการทำลายความน่าเชื่อถือของพรรคภูมิใจไทย แต่เป็นการยื่นกล่าวหา เพื่อขอให้มีการตรวจสอบตามมูลเหตุที่สอบการทุจริตและทุกครั้งเมื่อเสร็จสิ้นการอภิปรายไม่ไว้วางใจ ฝ่ายค้านก็จะยื่นคำร้องให้ ป.ป.ช. ตรวจสอบต่อตลอด และภายในเดือนกันยายนนี้ ฝ่ายค้าน จะยื่นเรื่องถึง ป.ป.ช. เพื่อขอให้ตรวจสอบ พลเอก ประยุทธ์ จันทร์โอชา นายกรัฐมนตรี ฐานการใช้งบกลางที่สอบไปในทางทุจริตและใช้ผิดวัตถุประสงค์ และตรวจสอบนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ต่อคดีการทุจริตถุงมือยาง พร้อมยังระบุด้วยว่า ยังมีรัฐมนตรีอีกหลายคน ที่ฝ่ายค้านอยู่ระหว่างการทำสำนวนและจะยื่นตรวจสอบต่อไป